b"\n_START_ARTICLE_\nEscut de Torregrossa\n_START_SECTION_\nDisseny\n_START_PARAGRAPH_\nLa composici\xc3\xb3 de l'escut est\xc3\xa0 formada sobre un fons en forma de quadrat recolzat sobre un dels seus v\xc3\xa8rtexs, anomenat escut caironat, segons la configuraci\xc3\xb3 difosa a Catalunya i d'altres indrets de l'antiga Corona d'Arag\xc3\xb3 i adoptada per l'administraci\xc3\xb3 a les seves especificacions per al disseny oficial dels municipis dels ens locals. \xc3\x89s de color vermell (gules), amb la representaci\xc3\xb3 her\xc3\xa0ldica a l'estil medieval catal\xc3\xa0 d'una torre, amb el cos rectangular sobre tres esglaons, merletada amb 4 merlets i una porta i dues o tres finestres, de color blanc o gris clar (argent) i amb la porta i les finestres del color del fons (oberta). A cada lateral de la torre (acostada) hi ha un dibuix her\xc3\xa0ldic d'un mont floronat, que \xc3\xa9s la uni\xc3\xb3 d'un mont i una flor de lis de color groc (or)._NEWLINE_L'escut est\xc3\xa0 acompanyat a la part superior d'un timbre en forma de corona mural, que \xc3\xa9s l'adoptada pel Departament de Governaci\xc3\xb3 d'Administracions Locals de la Generalitat de Catalunya per timbrar gen\xc3\xa8ricament els escuts dels municipis. En aquest cas, es tracta d'una corona mural de poble, que b\xc3\xa0sicament \xc3\xa9s un llen\xc3\xa7 de muralla groc (or) amb portes i finestres de color negre (tancat de sable), amb quatre torres merletades, de les quals se'n veuen tres.\n_START_SECTION_\nHist\xc3\xb2ria\n_START_PARAGRAPH_\nL'Ajuntament va acordar en ple iniciar l'expedient d'adopci\xc3\xb3 de l'escut el dia 29 de novembre de 2007. Despr\xc3\xa9s dels tr\xc3\xa0mits reglamentaris, l'escut es va aprovar el 23 de desembre de 2010 i fou publicat al DOGC n\xc3\xbamero 5.797 de 17 de gener de 2011._NEWLINE_La torre, un senyal parlant, \xc3\xa9s l'element identificador tradicional del municipi. Els dos monts floronats d'or s\xc3\xb3n extrets de les armes dels Montsuar, que entre els segles XIV i XVII van ser els senyors jurisdiccionals de la localitat."